Diari Oficial de la Generalitat Valenciana


Sumari del DOGV 5731, del 31-03-2008 (2008/3724)

RESOLUCIÓ de 26 de març de 2008, del director territorial d'Educació d'Alacant, per la qual s'establix el calendari i el procediment d'admissió de l'alumnat en centres docents no universitaris sostinguts amb fons públics per al curs 2008/2009.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5731

Data del DOGV
:   31-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3724


Data del document
:   26-03-2008

Organisme emissor
:   Conselleria d'Educació

Tipus de document
:   Resolució

Descriptors 

:   * ensenyament públic
    * calendari escolar
    * alumnat
    * accés a l'educació
    * alumne

RESOLUCIÓ de 26 de març de 2008, del director territorial d'Educació d'Alacant, per la qual s'establix el calendari i el procediment d'admissió de l'alumnat en centres docents no universitaris sostinguts amb fons públics per al curs 2008/2009. [2008/3724]
El Decret 33/2007 regula l'admissió de l'alumnat en els centres docents no universitaris sostinguts amb fons públics.
El procediment per a l'admissió d'alumnes ha sigut regulat per l'Orde de 27 d'abril del 2007 (DOCV de 2 de maig).
L'article 9 de l'esmentada Orde autoritza el director territorial a dictar una resolució en què es determine el calendari ordinari i, si és el cas, extraordinari per al procés d'escolarització de l'alumnat en els centres docents no universitaris sostinguts amb fons públics, així com els terminis màxims de les actuacions.
Per tant, es fa necessari establir per al curs 2008/2009, en l'àmbit competencial de la província d'Alacant, el calendari d'admissió d'alumnes en els centres docents no universitaris sostinguts amb fons públics.
Per això, i en virtut de les facultats conferides, resolc:
Primer
L'admissió de l'alumnat, per al curs 2008/2009, en els centres d'Educació Infantil i Primària sostinguts amb fons públics de la província d'Alacant i que impartisquen ensenyances d'Educació Infantil, Educació Primària i, transitòriament, primer i segon d'Educació Secundària Obligatòria, es produirà d'acord amb el calendari que apareix en l'annex II de la present Resolució.
Segon
L'admissió de l'alumnat, per al curs 2008/2009, en els centres d'Educació Secundària sostinguts amb fons públics de la província d'Alacant i que impartisquen ensenyances d'Educació Secundària Obligatòria, es produirà d'acord amb el calendari que apareix en l'annex III de la present Resolució. Per a les ensenyances de Batxillerat i Formació Professional de Grau Mitjà, es farà d'acord amb el calendari que apareix en l'annex IV de la present Resolució.
Tercer
Podran matricular-se, en el primer curs d'Educació Primària, únicament els alumnes nascuts l'any 2002, és a dir, que complisquen 6 anys d'edat fins al 31 de desembre del 2008, i els alumnes nascuts pel 2005 per al primer curs del Segon Cicle de l'Educació Infantil.
Quart
Els alumnes admesos hauran de formalitzar matrícula en les dates establides en la present resolució. Es consideraran places vacants per renúncia les assignades a aquells alumnes admesos en els processos d'escolarització que no hagueren formalitzat matrícula en els terminis fixats en la present Resolució (art. 30 del Decret 33/2007). En este cas, les places vacants produïdes per abandonament, renúncia o altres causes, més les vacants existents que hagen sigut reservades i detretes de l'oferta inicial, a l'empara del que establix l'article 9 del Decret 33/2007 i que no hagen sigut ocupades, s'oferiran als qui seguixen en l'orde de puntuació de la llista de no admesos, els quals formalitzaran la matrícula, en el termini que se'ls assigne, abans de la finalització del procés ordinari i, si és el cas, de l'extraordinari d'admissió, sense perjuí d'allò que s'ha determinat per als cicles formatius de Formació professional. La no matriculació serà entesa, així mateix, com a renúncia.
Quan es tracte d'alumnes procedents d'altres centres presentaran, en el moment de matricular-se, la certificació de baixa del centre anterior amb expressió de la seua situació acadèmica.
La documentació aportada haurà d'acreditar que l'alumne complix els requisits acadèmics exigits per l'ordenament jurídic vigent per al nivell educatiu i curs a què pretén accedir.
Aquesta certificació serà lliurada pel centre d'origen i s'ajustarà al model vigent, i en ella constaran els estudis que realitza o ha realitzat l'alumne en aqueix any acadèmic (article 40 punt 1.2 de l'Orde de 27 d'abril del 2007).
Cinqué
En els centres d'ensenyança secundària, l'accés a una modalitat de Batxillerat o a un cicle formatiu de la Formació Professional requerirà la participació en el procés d'admissió, amb independència que l'alumne estiga cursant altres ensenyances, fins i tot no obligatòries, en el mateix centre.
Els alumnes d'Educació Secundària Obligatòria, Batxillerat i Cicles Formatius que hagen superat totes les assignatures en l'avaluació final de juny, formalitzaran la matrícula per al següent curs en el període de matriculació de juny. Així mateix, els alumnes en condicions de promocionar dins de la mateixa etapa, també podran formalitzar matrícula per al curs següent en el període de matriculació de juny, encara que tinguen alguna o algunes assignatures pendents d'avaluació en les proves extraordinàries de setembre.
Sisé
Quan es tracte d'alumnat escolaritzat anteriorment en altres centres d'ensenyança secundària, serà requisit per a matricular-se presentar certificació de baixa del centre anterior amb expressió de la seua situació acadèmica.
L'alumnat repetidor de Batxillerat i Cicles Formatius, quan desitge canviar de centre, participarà en el procés extraordinari d'admissió d'alumnes al setembre.
Seté
El canvi de curs, cicle, etapa o nivell educatiu dins del mateix centre o recinte escolar i fins a la finalització de l'Educació Bàsica, no requerirà procés d'admissió d'aquells alumnes que, promocionant a un nivell totalment sostingut amb fons públics, en procedisquen d'un parcialment sostingut amb fons públics en l'ingrés del qual es va seguir el procés d'admissió legalment establit, llevat que la promoció s'efectue del primer cicle d'Educació Infantil al segon cicle d'aquesta mateixa etapa, i en este cas haurà de dur-se a terme un nou procés d'admissió.
Huité
Les rendes anuals de la unitat familiar es valoraran segons el salari mínim interprofessional per a l'exercici 2006 fixat en 7.572,60 euros pel Reial Decret 1613/2005 de 30 de desembre (BOE del 31 de desembre del 2005).
Nové
La lletra determinada per sorteig que s'utilitzarà per a dirimir els empats en cicles formatius de Formació Professional és la «U», segons la Resolució, de 4 de maig del 2007, de la conselleria de Justícia, Interior i Administracions Públiques, per la qual es determina la lletra per a fixar l'orde d'intervenció dels aspirants a totes les proves selectives que es realitzen per l'any 2007, del conjunt de les administracions públiques valencianes.
Deu
Per a l'admissió i matriculació dels alumnes estrangers s'haurà de tindre en compte el que s'establix en la Resolució, de 9 de febrer del 2005, del director general d'Ensenyança, per la qual es dicten instruccions per a l'aplicació de la Llei Orgànica 4/2000, d'11 de gener, i del Reial Decret 2.393/2004, de 30 de desembre, sobre drets i llibertats dels estrangers a Espanya i la seua integració social en el sistema educatiu (DOCV 23 de febrer del 2005).
Onze
Per a la formalització de la matrícula, tant els espanyols com els estrangers residents, hauran d'aportar la documentació a què es referix l'article 40 de l'Orde de 27 d'abril del 2007.
En les ensenyances postobligatòries, a més hauran de pagar, en el moment de la matrícula, les taxes per serveis administratius derivats de l'activitat acadèmica de nivell no universitari.
Dotze
En el moment d'efectuar la matrícula, en el primer curs d'Educació Infantil, Educació Primària, Educació Secundària Obligatòria, Batxillerat, i Cicles Formatius de Formació Professional, l'alumnat o els seus representants legals hauran de presentar l'Informe de Salut de l'Escolar publicat per Orde, de 27 de febrer del 2002, de la conselleria de Sanitat (DOCV 27 de març del 2002).
L'ompliment d'aquest informe de Salut Escolar s'ha de sol·licitar als professionals sanitaris dels centres d'Atenció Primària a què correspon o correspondria l'atenció de la salut del xiquet o xiqueta segons el seu lloc de residència, amb independència de la seua afiliació o no al Sistema Sanitari Públic.
Tretze
Als alumnes que accedisquen al tercer curs d'Educació Secundària Obligatòria, la Tresoreria de la Seguretat Social els atorgarà el Número de la Seguretat Social (NUSS), d'acord amb el que establix el Reial Decret 84/1996, de 26 de gener, pel qual s'aprova el Reglament General sobre inscripció d'empreses i afiliació, altes, baixes i variacions de dades de treballadors en la Seguretat Social (BOE 27de febrer de 1996). Aquest document haurà de ser presentat en el centre docent per l'alumne o els seus representants legals.
Catorze
Els sol·licitants i els centres poden obtindre, per mitjans telemàtics, la normativa aplicable en aquest procés d'admissió, el model oficial d'instància i els annexos i programes necessaris per a la gestió del procediment, en la pàgina web http://www.edu.gva.es, en l'icona establida amb aquesta finalitat.
Quinze
1. Els centres docents continuaran utilitzant el programa Gestió de Centres GESCEN per a les confirmacions d'alumnat adscrit procedent de qualsevol nivell educatiu i per a l'admissió d'alumnat d'Educació Secundària Obligatòria i Batxillerat.
2. En l'admissió d'alumnat de Cicles Formatius de grau mitjà, s'utilitzarà l'aplicació específica ADMISSIÓ F.P
3. Per a la gestió del procediment d'admissió d'alumnat de segon cicle d'Educació Infantil i Educació Primària, s'utilitzarà el nou programa informàtic ÍTACA, per a l'obtenció dels annexos i procediments informàtics, necessaris per a la gestió del procediment
Aquesta ferramenta ha de ser utilitzada per tots els centres sostinguts amb fons públics que, en aplicació de la normativa vigent, resulten obligats a dur a terme el procés reglat per a admetre l'alumnat en el dit centre.
La introducció de les dades que figuren en la sol·licitud d'admissió és imprescindible i obligatòria. Aquesta actuació ha de ser realitzada per tots els centres, encara que tinguen menys sol·licituds que places vacants disponibles.
La introducció de les dades dels sol·licitants facilitarà als centres les posteriors actuacions a realitzar al llarg del procés; evita haver de tornar-los a introduir en cada fase del procés i, si és el cas, detecta les sol·licituds duplicades.
Setze
En aplicació del que establix l'article 21 de l'Orde, de 27 d'abril del 2007, s'autoritza expressament el model de sol·licitud que figura com a annex I d'aquesta resolució i que coincidix amb la que figura en el programa informàtic ÍTACA.
No es podrà emetre cap model oficial en què se sol·liciten dades diferents de les que figuren en el dit model oficial, sense l'expressa autorització d'aquesta direcció territorial.
Alacant, 26 de març de 2008. El director territorial d'Educació d'Alacant: Valero A. Alías Tudurí.ANNEX II
CALENDARI D'ADMISSIÓ PER A EDUCACIÓ
INFANTIL I PRIMÀRIA
Aquest procés d'admissió afecta les ensenyances d'Educació Infantil, Educació Primària i primer i segon cursos d'Educació Secundària Obligatòria impartits transitòriament en centres d'Educació Infantil i Primària, i s'organitzarà en les fases que s'indiquen a continuació:
1. Actuacions prèvies al procés d'admissió i actes administratius conseqüents amb el procés de confirmació.
Confirmació de plaça d'alumnat adscrit, en els supòsits prevists en l'apartat 10 de l'Orde de 27 d'abril del 2007 i l'article 7, a) 1,2,3 de Decret 33/2007.
1.1. Termini de presentació d'instàncies de confirmació: del 14 al 21 d'abril ambdós inclosos.
1.2. Els centres receptors d'instàncies de confirmació de plaça les remetran als centres d'adscripció fins al 22 d'abril.
1.3. Els centres d'adscripció elaboraran les llistes provisionals d'alumnes adscrits admesos i les publicaran fins al 24 d'abril.
1.4. A tals llistes provisionals s'hi podran presentar al·legacions del 25 al 29 d'abril.
1.5. Una vegada resoltes les possibles reclamacions, es publicarà en aquests centres la llista definitiva d'alumnes adscrits admesos el dia 5 de maig.
1.6. Tramesa de la documentació acadèmica i personal dels alumnes, de part dels centres d'origen, als centres d'adscripció i procés de formalització dels actes administratius de la confirmació de plaça: fins al 26 de juny.
2. Admissió d'alumnes.
2.1. Constitució de les comissions municipals d'escolarització i de districte en les localitats on n'hi haguera: fins al 16 d'abril inclusivament.
2.2. Publicació de les àrees d'influència i limítrofs: fins al 6 de maig.
2.3. Publicació de vacants existents en els centres educatius per al procés d'admissió d'alumnes: fins al 6 de maig.
2.4. Presentació de sol·licituds d'admissió i de la documentació corresponent en el centre de primera opció: del 7 de maig fins al 15 de maig.
2.5. Comprovació de duplicitats: el 19 de maig.
2.6. Baremació de les sol·licituds i tramesa, de part dels Consells Escolars dels Centres Públics i de part dels Titulars de centres privats concertats a la corresponent comissió d'escolarització de les llistes de l'alumnat admés i no admés: fins al 3de juny.
2.7. Elaboració i publicació de les llistes provisionals d'admesos: el 4 de juny.
2.8. Presentació de reclamacions davant del Consell Escolar del centre: del 5 al 9 de juny.
2.9. Contestació per escrit a les reclamacions presentades davant el Consell Escolar de centre: 10 de juny
2.10. Publicació en els centres de les llistes definitives d'alumnes admesos: l'11 de juny.
2.11. Les reclamacions contra les llistes definitives, quan la plaça sol·licitada és per a centres públics, es formularan en el termini de 2 dies hàbils, des de la seua publicació davant de la Comissió d'escolarització. Contra aquesta resolució els interessats podran interposar recurs d'alçada davant el director territorial corresponent, en el termini d'un mes.
L'alumnat que sol·licite plaça en centres privats concertats podrà interposar, en les llistes definitives d'admesos, denúncia davant la Direcció Territorial corresponent, segons allò que s'ha preceptuat en l'art. 38.5 de l'Orde de 27 d'abril del 2007.
2.12. Termini de formalització de matrícula: fins al 26 de juny.
2.13. Termini de formalització de matrícula per a cobrir les places vacants per renúncia o excedents: fins al 30 de juny.
ANNEX III
CALENDARI D'ADMISSIÓ PER A EDUCACIÓ
SECUNDÀRIA OBLIGATÒRIA
Aquest procés d'admissió afecta els centres sostinguts amb fons públics que impartisquen les ensenyances d'Educació Secundària Obligatòria i s'organitzarà en les fases que s'indiquen a continuació:
1. Actuacions prèvies al procés d'admissió i actes administratius conseqüents amb el procés de confirmació.
Confirmació de plaça d'alumnat adscrit, en els supòsits prevists en l'apartat 10 de l'Orde de 27 d'abril del 2007 i l'article 7, a) 1,2,3 de Decret 33/2007.
1.1. Termini de presentació d'instàncies de confirmació, en el centre de primària on l'alumne cursa ensenyances actualment: del 15 al 21 d'abril ambdós inclosos.
1.2. Els centres receptors d'instàncies de confirmació de plaça les remetran als centres d'adscripció fins al 22 d'abril.
1.3. Els centres d'adscripció elaboraran les llistes provisionals d'alumnes adscrits admesos i les publicaran fins al 24 d'abril.
1.4. A tals llistes provisionals s'hi podran presentar al·legacions fins al 29 d'abril.
1.5. Una vegada resoltes les possibles reclamacions, es publicarà en aquests centres la llista definitiva d'alumnes adscrits admesos el dia 5 de maig.
1.6. Tramesa de la documentació acadèmica i personal dels alumnes, de part dels centres d'origen, als centres d'adscripció i procés de formalització dels actes administratius de la confirmació de plaça: fins al 26 de juny.
2. Admissió d'alumnes.
2.1. Constitució de les comissions municipals d'escolarització, de districte i sectorials en les localitats on n'hi haguera: fins al 16 d'abril.
2.2. Publicació de les àrees d'influència i limítrofs: fins al 20 de maig.
2.3. Publicació de vacants existents en els centres educatius per al procés d'admissió d'alumnes: fins al 3 de juny.
2.4. Presentació de sol·licituds d'admissió per a ESO i de la documentació corresponent en el centre de primera opció: del 4 fins al 12 de juny ambdós inclosos.
2.5. Comprovació de duplicitats: del 13 al 16 de juny.
2.6. Baremació de les sol·licituds i tramesa, de part dels consells escolars dels centres públics i de part dels titulars de centres privats concertats, a la corresponent comissió d'escolarització, de les llistes de l'alumnat admés i no admés: fins al 10 de juliol.
2.7. Elaboració i publicació de les llistes provisionals d'admesos: l'11 de juliol.
2.8. Presentació de reclamacions, davant el Consell Escolar del centre: fins al 16 de juliol.
2.9. Contestar, per escrit, les reclamacions presentades davant el Consell escolar del centre: fins al 18 de juliol.
2.10. Publicar, en els centres, les llistes definitives d'alumnes admesos: fins al 21 de juliol.
2.11. Presentació de reclamacions, davant la Comissió Municipal d'Escolarització: fins al 23 de juliol.
2.12. Resolució de reclamacions, de part de la Comissió Municipal d'Escolarització: el 24 de juliol.
Contra la dita resolució els interessats podran interposar recurs d'alçada davant del director territorial corresponent, en el termini d'un mes.
L'alumnat que sol·licite plaça en centres privats sostinguts amb fons públics podrà interposar en les llistes definitives d'admesos, denúncia davant la Direcció Territorial corresponent, segons allò que s'ha preceptuat en l'art. 38.5 de l'Orde 27 d'abril del 2007.
2.13. Els centres lliuraran, als alumnes sol·licitants de plaça en ESO, certificació de qualificacions abans del dia 26 de juny.
2.14. Termini de formalització de matrícula: del 25 al 29 de juliol.
2.15. Termini de formalització de matrícula per a cobrir les places vacants per renúncia: del 30 al 31 de juliol.
3. Procés extraordinari de setembre:
3.1. Publicació de vacants fins al 5 de setembre.
3.2. Presentació de sol·licituds d'admissió a l'ESO, per als alumnes que canvien de domicili amb la documentació corresponent, inclòs el requisit acadèmic, fins al 8 de setembre.
3.3. Elaboració i publicació de llistes provisionals: fins al 10 de setembre.
3.4. Termini de reclamació davant dels consells escolars: fins a l'11 de setembre.
3.5. Publicació de les llistes definitives: fins al 12 de setembre.
3.6. Termini de formalització de la matrícula: fins al 15 de setembre (s'utilitzaran els mateixos formularis que en el procés de juny).
ANNEX IV
CALENDARI D'ADMISSIÓ PER A ENSENYANCES POSTOBLIGATÒRIES DE BATXILLERAT I CICLES FORMATIUS DE GRAU MITJÀ
Aquest procés d'admissió afecta els centres sostinguts amb fons públics que impartisquen les ensenyances de Batxillerat i Formació Professional de Grau Mitjà i s'organitzarà en les fases que s'indiquen a continuació:
1. Admissió d'alumnes.
1.1. Constitució de les comissions sectorials d'escolarització en les localitats on les hi haguera: fins al 16 d'abril.
1.2. Publicació de les àrees d'influència i limítrofs: fins al 20 de maig.
1.3. Publicació de vacants existents en els centres educatius per al procés d'admissió d'alumnes: fins al 3 de juny.
1.4. Presentació de sol·licituds d'admissió per a Batxillerat i Cicles Formatius de Grau Mitjà de la FP i de la documentació corresponent, en el centre de primera opció: del 4 al 12 de juny ambdós inclosos.
1.5. Presentació de l'Annex XXIII de l'Orde de 27 d'abril del 2007 sobre requisit acadèmic d'accés al Batxillerat i Cicles Formatius de Grau Mitjà de la FP específica i la nota mitjana d'ESO, així com la nota Mitjana de l'Àrea d'Educació Plàstica i Visual: del 26 al 27 de juny.
1.6. Comprovació de duplicitats: del 13 al 16 de juny.
1.7. Baremació de les sol·licituds i tramesa, de part dels consells escolars dels centres públics i de part dels titulars de centres privats, a la corresponent comissió d'escolarització, de les llistes de l'alumnat admés i no admés: fins al 10 de juliol.
1.8. Elaboració i publicació de les llistes provisionals d'admesos: l'11 de juliol.
1.9. Presentació de reclamacions, davant el consell escolar del centre: fins al 16 de juliol.
1.10. Publicació en els centres de les llistes definitives d'alumnes admesos: fins al 21 de juliol.
1.11. Presentació de reclamacions, davant la Comissió Municipal o Sectorial: Fins a 23 de juliol.
1.12. Resolució de les reclamacions a les llistes definitives de part de la Comissió Municipal o Sectorial: el 24 de juliol.
Contra aquesta resolució, els interessats podran interposar recurs d'alçada davant el director territorial corresponent, en el termini d'un mes.
L'alumnat que sol·licita plaça en centres privats sostinguts amb fons públics podrà interposar, en les llistes definitives d'admesos, denúncia davant de la Direcció Territorial corresponent, segons allò que s'ha preceptuat en l'art. 38.5 de l'Orde 27 d'abril del 2007.
1.13. Els centres, el dia 25 de juny, expediran als alumnes sol·licitants de plaça en Batxillerat i Cicles Formatius de Grau Mitjana certificació de qualificacions de l'ESO d'acord amb l'annex XXIII de l'Orde de 27 d'abril del 2007 o certificació de complir el requisit acadèmic, per haver aprovat la prova d'accés a Cicles Formatius de Grau Mitjà.
1.14. Els alumnes presentaran aquests certificats, del dia 26 al 27 de juny, en el centre en què han sol·licitat plaça.
1.15. Termini de formalització de matrícula: fins al 29 de juliol.
1.16. Matriculació d'alumnes en llista d'espera: fins al 31 de juliol.
2. Calendari del procés extraordinari d'admissió i matriculació.
2.1. Publicació de vacants: dia 1 de setembre.
2.2. Incorporació de vacants després de les proves d'avaluació de setembre: el dia 4 de setembre.
2.3. Presentació de sol·licituds d'admissió amb requisit acadèmic: del 4 al 5 de setembre.
2.4. Presentació de l'Annex XXIII de l'Orde, de 27 d'abril del 2007, sobre requisit acadèmic d'accés al Batxillerat i Cicles Formatius de Grau Mitjà de la FP específica i la nota mitjana d'ESO, així com la nota Mitjana de l'Àrea d'Educació Plàstica i Visual: del 4 al 5 de setembre
2.5. Classificació de les sol·licituds, de part de les comissions d'escolarització, per a evitar duplicitats: fins al 5 de setembre.
2.6. Baremació de les sol·licituds i tramesa, a les comissions d'escolarització, de les llistes de l'alumnat admés i no admés de part dels consells escolars dels centres públics i els titulars dels centres privats sostinguts amb fons públics: fins al 9 de setembre.
2.7. Elaboració i publicació de llistes provisionals: fins al 10 de setembre.
2.8. Termini de reclamació davant els consells escolars: fins a l'11 de setembre.
2.9. Publicació de les llistes definitives: fins al 12 de setembre.
2.10. Termini de formalització de la matrícula: fins al 16 de setembre (s'utilitzaran els mateixos formularis que en el procés de juny).